钦定古今图书集成/明伦汇编/官常典/第742卷 > 董尽伦 李忠臣 高光〈子在崑〉 胡缜 聂
## 钦定古今图书集成/明伦汇编/官常典/第742卷 > 董尽伦 李忠臣 高光〈子在崑〉 胡缜 聂

绳昌　、吴长龄　、胡一夔

按《明外史忠义传》：“尽伦字明吾，合州人。万历中举于
乡，除清水知县，调安定，咸有惠政。秩满，安定人诣阙
奏留，诏加巩昌同知，仍视县事。久之，以同知理甘州
军饷，解职归。天启初，奢崇明反，率众薄城，尽伦偕知
州翁登彦固守。贼遣使说降，尽伦大怒，手刃贼使，抉
其睛啖之，屡挫贼锋，城获全。乃率众援铜梁，复有功。”
寻被檄𢭏重庆，孤军深入，伏四起，遂战死。赠光禄少
卿，世荫千户，建祠奉祀，寻改荫指挥佥事。崇祯初，论
全城功，改荫锦衣千户。其时里居死节之士大夫皆
未蒙赠恤，为附于篇。李忠臣，永宁人。官松潘参政。家
居陷贼，募死士，密约总兵官杨愈懋，令以大兵薄城，
己为内应。事泄，合门遇害。高光，濬州人，尝为应天通
判。城陷，薙发为僧，与子在崑募壮士，杀贼百馀。贼怒，
追至大叶坝。光骂贼不屈，与家众十二人同死。胡缜，
永宁举人。预策崇明必反，上书当事，当事不为意。后贼起，被执，严刑锢狱中，弟纬倾家救免之。乃纠义徒，
潜结贼将张令等，执伪相何海若，部勒行阵，自当一
面，数有斩馘，贼甚畏之，既而为火药焚死。聂绳昌，富
顺举人。毁家募义勇御贼，战死。吴长龄，泸州监生。率
众恢复泸州，寻中伏，父子俱战死。胡一夔，兴文人。仕
为龙阳县丞，被执不屈死。